Document ID: /roh_data/filtered/fineweb-2-filterrobots_roh.jsonl.gz/30165

Gia oz dettia perditas, declera Suter. Ins haja dentant anc da la vart daners per cuvrir il deficit. Grazia a mesiras da spargn saja la perdita cleramain pli pitschna che budgetada.
Divers motivs
Sin il punct culminant da la crisa da fugitivs il 2015/2016 hajan ins schlargià las structuras d'asil.
Las structuras existan anc, nus avain anc il persunal ed ils alloschis d'asil.
Entant sajan ils dumbers d'asil sa sminuidas marcantamain e vitiers haja dà ina midada dal sistem. Dapi quest onn ellavurescha la Confederaziun sez ina gronda part da las dumondas d'asil, munta ch'il chantun ha da tractar pli paucas dumondas.
Sco er auters chantuns hajan ins reagì sin la nova situaziun e realisà mesiras da spargn.
Nus n'avain betg pli prolungà contracts da lavur limitads e gia serrà emprims centers d'asil.
L'effectiv da collavuraturas e collavuraturs saja sa reducì dapi il 2017 da radund 200 sin 160, di Suter.
Ulteriuras adattaziuns èn necessarias
Sch'ils dumbers d'asil restan er vinavant uschè bassas, stoppian els ponderar da serrar ulteriurs centers d'asil. I na sajan betg da quintar ch'ina ulteriura reducziun dal persunal possia vegnir realisà sulet sur la fluctuaziun natirala, di Suter.
Il manader da l'Uffizi avertescha dentant d'ina runda da spargn radicala.
I dat il privel ch'ins n'è betg pront sche la situaziun sa mida.
Perquai dovria ina tscherta reserva per pudair reagir sveltamain sin dumbers d'asil creschents.
Per tadlar curt e concis:
RTR novitads 06:00